钦定古今图书集成/明伦汇编/交谊典/第054卷 > 《秋日宴洛阳序》前人
## 钦定古今图书集成/明伦汇编/交谊典/第054卷 > 《秋日宴洛阳序》前人

夫以东京胜地，南吕高秋。三涂镇而九派分，白露下
而清风肃。或出或处，人多朝野之欢；以嬉以游，时极
登临之所。征衣流寓，切下走之蓬襟；解榻邀期，属上
宾之桂席。于是齐道实，款琴樽；倜傥论心，留连促膝。
但有潘杨之密戚，得无管鲍之深知？簪组盛而车马
喧，庭宇虚而管弦亮。近临铜陌，斜控银墟。菊照新花，
泛轻香于远次；荷凋晚叶，翻翠影于长波。听瞩方穷，
献酬逾洽。年忘小大，傲天地于平生。志混荣枯，得林
泉之意气，愿长绳以系日；几近光阴，思短札以凌云。
或陈歌咏，人采古韵，成者先呈